Aprobat

 prin Hotărîrea Guvernului

 nr.\_\_\_\_\_\_ din \_\_\_\_\_\_\_\_\_\_\_2014

**REGULAMENTUL**

 **cu privire la Fondul pentru susţinerea cadrelor didactice tinere**

**I. Dispoziţii generale**

 1. Prezentul Regulament este elaborat în temeiul art. 134 alin. (5), art. 134 alin. (6), art. 157 lit. c) al Codului Educaţiei Republicii Moldova, aprobat prin Legea Nr. 152 din 17 iulie 2014 (Monitorul Oficial, 2014, nr. 319-324, art. 634) şi stabileşte modul de formare, utilizare şi evidenţă a mijloacelor Fondului pentru susţinerea cadrelor didactice tinere (în continuare - Fondul).

 2. Fondul include mijloacele bugetului de stat, destinate achitării, prin intermediul bugetelor unităţilor administrativ-teritoriale de nivelul al doilea şi ale UTA Găgăuzia, a indemnizaţiei unice, a cheltuielilor pentru închirierea spaţiului locativ, consumului de energie termică şi electrică absolvenţilor instituţiilor de învăţămînt superior şi postsecundar pedagogic, încadraţi în instituţiile de învăţămînt prin repartizare de către Ministerul Educaţiei.

**II. Modul de formare şi de utilizare a mijloacelor Fondului**

 3. Cuantumul mijloacelor Fondului este prevăzut anual în Legea bugetului de stat.

 4. Mijloacele Fondului se repartizează unităţilor administrativ-teritoriale de nivelul al doilea şi ale UTA Găgăuzia, conform Legii bugetului de stat și se gestionează prin conturile trezoreriale, deschise în modul stabilit în Trezoreriile teritoriale ale Ministerului Finanțelor.

 La etapa de elaborare a Cadrului Bugetar pe Termen Mediu și proiectul bugetului de stat pentru anul următor, Direcțiile generale finanțe ale unităților administrativ-teritoriale de nivelul al doilea şi ale UTA Găgăuzia, pînă la 1 martie anual, în baza solicitărilor parvenite din partea Direcțiilor generale raionale/municipale învățămînt, tineret și sport ale unităților administrativ-teritoriale de nivelul al doilea şi ale UTA Găgăuzia, înaintează propuneri (însoțite de calculele respective) privind cuantumul indemnizațiilor.

 5. Mijloacele Fondului se utilizează pentru achitarea indemnizaţiei unice în mărime de 30 mii lei pentru tinerii specialişti, absolvenţi ai instituţiilor de învăţămînt superior pedagogic şi în mărime de 24 mii lei pentru tinerii specialişti, absolvenţi ai instituţiilor de învăţămînt postsecundar pedagogic, încadraţi în instituţiile de învăţămînt, în anul absolvirii, prin repartizare de către Ministerul Educaţiei. Mijloacele Fondului se utilizează, de asemenea, şi în scopul compensării lunare a cheltuielilor pentru închirierea spaţiului locativ, a costului pentru 30 kw de energie electrică, compensării anuale a energiei termice (un metru cub de lemne şi o tonă de cărbuni, iar în cazul încălzirii cu gaze – compensarea costului unui metru cub de lemne şi a unei tone de cărbuni) personalului didactic, angajat în instituţiile de învăţămînt publice din mediul rural şi centrele raionale, în primii trei ani de activitate.

Pentru a beneficia de indemnizaţia unică şi facilităţi, tinerii specialişti vor încheia, cu administraţia instituţiei de învăţămînt în care au fost repartizaţi, un contract individual de muncă, al cărui model se aprobă de către Ministerul Educaţiei. Tinerii specialişti se obligă să activeze 3 ani în instituţiile de învăţămînt în care au fost repartizaţi. În cazul concedierii tînărului specialist, la cerere sau pentru fapte imputabile, pînă la expirarea acestui termen, el va restitui sumele achitate pînă la data concedierii.

 6. Indemnizaţia în mărime de 30 mii lei se achită după cum urmează:

 7 mii lei în termen de o lună de la data angajării în funcţie;

 10 mii lei la expirarea unui an de activitate în funcţie;

 13 mii lei la expirarea a 3 ani de activitate în funcţie.

 7. Indemnizaţia în mărime de 24 mii lei se achită după cum urmează:

 6 mii lei în termen de o lună de la data angajării în funcţie;

 8 mii lei la expirarea unui an de activitate în funcţie;

 10 mii lei la expirarea a 3 ani de activitate în funcţie.

 8. Pentru achitarea indemnizaţiei unice, instituţia de învăţămînt în care a fost angajat tînărul specialist pregăteşte următoarele acte:

 a) cerere privind achitarea indemnizaţiei tînărului specialist, avizată de către conducerea unităților administrativ-teritoriale de nivelul al doilea şi ale UTA Găgăuzia;

 b) extras din ordinul de angajare a tînărului specialist;

 c) copia autentificată a repartizării tînărului specialist;

 d) copia autentificată a diplomei de absolvire a instituţiei de învăţămînt superior universitar sau postsecundar pedagogic de către tînărul specialist;

 e) confirmarea numărului contului tînărului specialist la care urmează a fi transferată indemnizaţia;

 f) copia buletinului de identitate al tînărului specialist.

Cererea instituţiei de învăţămînt va fi însoţită de argumentări justificative, cu indicarea sumei indemnizaţiei solicitate.

 9. Conducătorii instituţiilor de învăţămînt poartă răspundere personală pentru veridicitatea actelor prezentate.

 10. Setul de documente pentru achitarea indemnizației se prezintă de către conducătorul instituției de învățămînt în care activează tînărul specialist Direcţiei generale raionale (municipale) învăţămînt, tineret şi sport a unităţii administrative-teritoriale de nivelul al doilea respective şi ale UTA Găgăuzia.

 11. Actele privind achitarea indemnizaţiei se examinează de către Direcţia generală raională (municipală) învăţămînt, tineret şi sport. În cazul în care adresările sînt justificate, Direcţia generală raională (municipală) învăţămînt, tineret şi sport emite ordinul privind transferarea, pe contul tînărului specialist, a indemnizaţiei unice.

 12. Documentele de plată necesare pentru achitarea indemnizaţiei, întocmite în modul stabilit, se prezintă pentru executare trezoreriilor teritoriale ale Ministerului Finanțelor.

**III. Evidenţa şi controlul utilizării mijloacelor Fondului**

 13. Mijloacele Fondului se utilizează, în cuantumul stabilit, în Legea bugetului de stat pe anul respectiv.

 14. Mijloacele fondului se precizează anual în modul stabilit de legislaţia în vigoare în funcţie de necesităţi.

 15. Direcțiile generale raionale/municipale învățămînt, tineret și sport ale unităților administrativ-teritoriale de nivelul al doilea şi ale UTA Găgăuzia sunt responsabile de utilizarea, conform destinaţiei, a mijloacelor Fondului. Dările de seamă privind utilizarea mijloacelor Fondului se prezintă Direcțiilor generale finanțe ale unităților administrativ-teritoriale de nivelul al doilea şi ale UTA Găgăguzia, conform formularelor aprobate, cu specificarea articolelor de cheltuieli, conform clasificaţiei bugetare, în modul şi termenele stabilite. Direcțiile generale finanțe ale unităților administrativ-teritoriale de nivelul al doilea şi ale UTA Găgăuzia prezintă trimestrial (anual) Ministerului Finanțelor raportul cu privire la executarea mijloacelor Fondului.

 16. Controlul asupra utilizării eficiente şi conform destinaţiei a mijloacelor Fondului se efectuează de către organele de control financiar.

 17. Evidenţa contabilă a mijloacelor Fondului se efectuează în conformitate cu Legea contabilităţii nr. 113-XVI din 27 aprilie 2007 şi cu Instrucţiunea cu privire la evidenţa contabilă în instituţiile publice, aprobată prin ordinul ministrului finanţelor nr. 93 din 19 iulie 2010.